Vaasa Hacklab
Mikä on Hacklab
Ihmisten asuessa tiiviisti kaupunkiympäristössä on vähemmän mahollisuuksia löytää riittävästi tilaa kotoa tai kaverin nurkista.
Idea hacklabissa on tilan, koneiden ja laitteiden lisäksi myös yhteisö, eli mahdollista vaihtaa mielipiteitä ja näkemyksiä muiden samanhenkisten ihmisten kanssa ja erityisesti saada arvokasta neuvontaa itselle tuntemattomammissa aihealueissa.
Hacklabeja on Suomessa tällä hetkellä ainakin kymmenessä kaupungissa, lisää on tullut useampi vuodessa.
Termi hacklab on suomalaisittain hankala. Alunperin Massachusetts Institute of Technologyssä syntynyt termi hack tarkoittaa kaikenlaista rakentelua ja väkertelyä. Ihmemies MacGyver kuvaa hyvin termiä hack. Hän hakkeroi olemassa olevista tarvikkeista milloin mitäkin laitteita tai ratkaisuja. Suomessa hack, hakkeri on vakiintunut kuvaamaan tietoverkkoihin murtautujaa, tästä ei kuitenkaan hacklab-toiminnassa ole kyse.
"Hackerspacet eli hacklabit ovat erilaisten projektien toteuttamiseen tarkoitettuja yhteistiloja, jotka ovat kaikkien jäsentensä käytettävissä. Niiden toiminnassa keskeistä ei välttämättä ole tekemisen muoto, vaan aito motivaatio ja kiinnostus tekemiseen. Hakkeria ajaa oppimisen halu ja sellaisten asioiden tekeminen, jollaisia ei kenties kukaan ole aiemmin tehnyt."
Vaasa Hacklab
Vaasa Hacklab Palosaarella Vanhalla saippuatehtaalla tarjoaa jäsenilleen 150m2 tiloissa hyvin varustellun puutyöverstaan, 3d-tulostimen, laserleikkurin, pienen cnc-jyrsimen, elektroniikkatyöpisteitä ja -komponentteja ja muuta materiaalia hyödynnettäväksi projekteissa. Mutta ennenkaikkea Hacklab tarjoaa yhteisön eli muiden jäsenten vinkkejä ja näkemyksiä projektin toteuttamiseen.
Vaasa Hacklabissa projektit liittyvät usein tietotekniikkaan, elektroniikkaan, puutöihin tai yksinkertaisen asian tekemiseen hankalasti. Remontin jällkeen myös ruokaan liittyvät kokeilut onnistuvat. Projekteilla on selkeänä motiivina yleensä harrastuneisuus ja kiinnostus kyseistä aihetta kohtaan.
Tähän mennessä kahden vuoden aikana Palosaaren verstaalla on rakennettu muun muassa kolme 3d-tulostinta, yksi tietokoneohjattu piirilevyjyrsin helpottamaan elektroniikkatyöskentelyä, polkupyöriin lisävarusteita, muutama sähköavusteinen polkupyörä, Tiedekeskus Kaboomille muutama elektroniikkaprojekti, useita kiloja eli kymmeniä ellei satoja 3d-tulostettuja kappaleita. Puuverstaan puolella on kunnostettu vanhoja huonekaluja ja vanhan talon ikkunoita, rakennettu keinulammas ja pienten hakkereiden kanssa muutama puuauto.
Kurssit ja yhteisöllisyys
Oleellinen osa hacklab toimintaa on toisten ihmisten auttaminen ja ongelmien pohtiminen yhdessä. Yleiseen tiedonjanoon Vaasa Hacklab on järjestänyt kursseja ja teemailtoja eri aiheista. Joku jäsen tietää aina jostain asiasta enemmän ja on mahdollista jakaa tietoa sitten muillekin jäsenille.
Tähän mennessä on järjestetty kursseja muun muassa laserkaiverruksesta, 3d-tulostuksesta, 3d-mallinnuksesta, puettavasta elektroniikasta ja elektroniikan perusteista. Kursseja järjestetään jäsenistön kiinnostuksenkohteiden ja tietojen mukaan.
Hacklabin idea on olla riippumaton yrityksistä ja oppilaitoksista eli jäsenyys on avoin kaikille asiasta kiinnostuneille. Yritysyhteistyö ei sinällään ole poissuljettua, mutta mistään yrityksestä ei haluta olla riippuvaisia, että jatkuvuus on turvattu.
Suomen hacklabeistä löytyy lisätietoa
http://hacklab.fi
Vaasa Hacklab
http://vaasa.hacklab.fi
(Miika Pietillä)